Masser af surfere springer på deres bræt og ud i de store bølger ved havnen i Hanstholm, og når de er færdige på bølgerne, kan de nyde en kop kaffe i caféen Surf’n Coffee. Men det er snart slut. Inden 1. august skal caféen, som firmet WestWind åbnede i to containere sidste år, nemlig lukke. Det skyldes, at det ifølge Thisted Kommune er ulovligt at have containere stående i et område, der kun må bruges til havnerelaterede virksomheder ifølge planloven. Det betyder, at caféen nu ligger der ulovligt. - Problemet er, at vi mangler en byggetilladelse, altså vi har fået en tilladelse af havnen i tidernes morgen, så vi troede, alt var fint, fortæller ejeren af WestWind Rasmus Fejerskov og tilføjer: - Der er 500 mennesker på vandet herude, og det er Nordeuropas mest unikke vindsurf-spot, så det trækker tusindvis af mennesker til hvert år, så det er logisk at udvikle den del herude. Ifølge ejeren havde de fået en femårig lejekontrakt af stedet på havnen. Efterlyser dialog Trods meldingen om at caféen skal lukke om en uge, så satser Rasmus Fejerskov på, at både han og hans kollegaer fortsat må sælge kaffe derfra. Han kæmper nemlig stadig for, at de kan finde en løsning. - Vi er ikke ude på at være ballademagere, vi er ude at råbe op om den her problematik. Det er vigtigt, at man plejer det her brand Cold Hawaii, siger han og tilføjer: - Jeg efterlyser, at kommunen sætter sig ned om et bord, og inviterer os ind og får en dialog om de her ting. Ved siden af Caféen ligger Værftet A/S og havne-virksomhedens direktøren Finn Jørgensen er også ærgerlig over kommunens beslutning. - Caféen har aldrig generet mig, jeg synes bare, det har været voldsomt positivt at så mange mennesker fra hele verden, kigger til vores by, fortæller han og fortsætter: - Jeg synes, det er er forkert af kommunen at sige, at på grund af lokalplanen kan caféen ikke ligge der, der burde kunne laves tilføjelser. Beslutningen er truffet Ifølge næstformand for Erhverv-, Klima-, Miljø- og Teknikudvalget Kristian Tilsted (V), er beslutningen endelig truffet. - Den skal væk, fordi den er placeret ulovligt, for der er ikke en byggetilladelse derude. Vi har en klar aftale fra Planklagenævnet, som siger, at containerne derude er placeret ulovligt, og det henholder vi os til, forklarer han og tilføjer: - Vi er altid åbne overfor en dialog, og hvis man har et forslag til en anden placering, så forholder vi os til det og siger enten go eller no-go til det. Så vi imødeser, at man kommer med forslag. Ifølge næstformanden kan planloven kun ændres hos partierne i Folketinget.

Opsummering:
Surf’n Coffee ved havnen i Hanstholm skal lukke inden 1. august, men selv om den ligger i et af Nordeuropas mest unikke surf-spots, er den ikke havnerelateret.